დიდსამტვრიანი კაკსინია
დიდსამტვრიანი კაკსინია (ლათ. Caccinia macranthera) — მრავალწლოვანი ბალახოვანი მცენარე ლაშქარასებრთა ოჯახისა. აქვს 20–40 სმ სიმაღლის, საგველასებურად დატოტვილი ღერო. ფოთლები ფართო, მოგრძოლანცეტა და მჯდომარეა, ზედა ფოთლები — ღერომხვევი, 4–10 სმ-მდე სიგრძისა და 0,5–2 სმ-მდე სიგანის. ყველა ფოთოლი ორივე მხარეზე დაფარულია მცირე ზომის თეთრი ეკლებით. ჯამი ყვავილობისას შებუსულია. გვირგვინი ცისფერი ან ვარდისფერია, მისი ნაკვთები — ფართოლანცეტა და ბლაგვწვერიანი. ყვავის და ნაყოფმსხმოიარობს აპრილ-მაისში. გავრცელებულია სამხრეთ კავკასიასა და მცირე აზიაში. საქართველოში გვხვდება ქართლში, კახეთში, მესხეთში (ქვესახეობა — Caccinia macranthera subsp. glauca). იზრდება მთის ქვედა და შუა სარტყლებში, ნახევარუდაბნოების თიხნარ და ბიცობიან ნიადაგებზე.